กรุงศรีเชื่อทองคำจะกลับมา
เงินเหรียญสหรัฐมีแววอ่อน ออกกองทองป้องกันค่าเงิน
4 ก.ค. 2555

เงินเหรียญสหรัฐมีแววอ่อน ออกกองทองป้องกันค่าเงิน
โพสต์ทูเดย์ — บลจ.กรุงศรี มั่นใจทองคำไม่มีวันตาย ออกกองทุนทองป้องกันความเสี่ยงค่าเงิน บล.ฟิลลิป เตือนเก็งกำไรทองต้องระวัง
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี กล่าวว่า บลจ.กรุงศรี ยังมีมุมมองในเชิงบวกต่อการลงทุนในทองคำ เพราะเชื่อว่าราคามีแนวโน้มที่จะปรับตัวสูงขึ้น




 
ปัจจุบันมีหลายปัจจัยสนับสนุนทองคำ โดยเฉพาะนักลงทุนคลายความกังวลต่อวิกฤตหนี้กลุ่มประเทศยุโรป และการปรับลดการขาดดุลงบประมาณของสหรัฐในปี 2556 ซึ่งจะส่งผลให้ค่าเงินเหรียญสหรัฐที่มีแนวโน้มอ่อนค่าลง เนื่องจากราคาทองคำมักเคลื่อนไหวสวนทางกับเงินเหรียญสหรัฐ 
นอกจากนี้ ยังมีความต้องการใช้ทองคำเพิ่มสูงขึ้นจากประเทศจีนและอินเดีย ในขณะที่ปริมาณการผลิตทองคำกลับลดลงอย่างต่อเนื่อง
ทั้งนี้ ในวันที่ 4-10 ก.ค. บลจ.กรุงศรี จะเสนอขายกองทุนเปิดกรุงศรีโกลด์เฮดจ์ (KF-HGOLD) มีนโยบายลงทุนใน SPDR Gold Trust และป้องกันความเสี่ยงอัตราแลกเปลี่ยนไม่ต่ำกว่า 90% ของจำนวนเงินที่ลงทุนในต่างประเทศ ปัจจุบัน บลจ.กรุงศรี มีกองทุนทองคำ 2 กองทุน แต่ไม่ป้องกันความเสี่ยงด้านอัตราแลกเปลี่ยน 
นายสานุพงศ์ สุทัศน์ธรรมกุล นักวิเคราะห์กองทุน บริษัทหลักทรัพย์ (บล.) ฟิลลิป (ประเทศไทย) กล่าวว่า ราคาสินค้าโภคภัณฑ์ดีดกลับรับผลประชุมผู้นำยุโรป หลังจากที่ราคาดิ่งลงอย่างหนักหลายสัปดาห์ที่ผ่านมา 
อย่างไรก็ตาม ราคาทองยังไม่สามารถกลับมายืนเหนือ 1,600 เหรียญสหรัฐ/ออนซ์ได้ ทำให้การเก็งกำไรในสินค้าโภคภัณฑ์ยังคงต้องใช้ความระมัดระวัง โดยยังคงเชื่อว่าราคาน้ำมันและทองคำมีโอกาสผันผวนตามปัจจัยระยะสั้นในแต่ละสัปดาห์